કોલેજિયમ ભલામણ કરે એ બધાં નામોને સરકારે સ્વીકૃત કરવાં જ જોઈએ એવી માન્યતામાંથી આ સ્થિતિ સર્જાઈ. વાસ્તવમાં એક ચૂંટાયેલી સરકારે કેટલાંક નામો અંગે વ્યક્ત કરેલા વાંધાવિરોધને આટલી હળવાશથી લેવાં ન જોઈએ. ૧૯૯૩માં ‘સેકંડ જજીસ’ કેસમાં વ્યાખ્યા દ્વારા ન્યાયાધીશોની નિયુક્તિનો અધિકાર સુપ્રીમ કોર્ટે સરકાર પાસેથી લઈ લીધો હતો. એ નિર્ણયની કાયદેસરતા અંગે ત્યારે પણ દિગ્ગજ કાયદાશાસ્ત્રીઓએ પ્રશ્નો ખડા કર્યા હતા. આ ઉપરાંત ત્યારપછીના સમયગાળામાં કોલિજિયમની કામગીરી સામે પણ અનેક ન્યાયધીશોએ જ શંકા વ્યક્ત કરી છે. ગત દિવસોમાં જ જસ્ટિસ જે. ચેલમેશ્વરે કોલેજિયમની કામગીરીમાં પારદર્શિતા નથી એવું કહીને તેની બેઠકમાં હાજર રહેવાનો ઇનકાર કરી દીધો હતો. તાજેતરમાં નિવૃત્ત થયેલા શિવ કીર્તિ સિંહે પણ આવો જ આક્ષેપ કર્યો છે. ‘સેકંડ જજીસ’ કેસમાં ચુકાદો લખનાર ન્યાયમૂર્તિ જે. એસ. વર્માએ પોતે પાછળથી કોલેજિયમ પ્રણાલીમાં પરિવર્તન કરવાની સલાહ આપી હતી.